Hrvatski sabor
20040602

Gospodine predsjedavajuće, ministre, kolegice i kolege. Ja ću svoje izlaganje posvetiti deficitu. I prije svega želim vrlo jasno reći da niti volim dijeliti lekcije, niti dijelim lekcije. Svakom dajem pravo da ima svoje mišljenje, a pogotovo hrvatskoj Vladi dajem pravo da izabere svoj put vođenja hrvatske ekonomije. Ostaje pitanje da li deficiti u Republici Hrvatskoj jesu dali efekata u posljednje 4 godine? Da li su deficiti u Republici Hrvatskoj rezultat razvoja ili potrošnje? I da, deficiti u Republici Hrvatskoj su rezultat razvoja, a restrikcija u potrošnji. To vam piše u dokumentima izdanim od Ministarstva financija, to piše u dokumentima izdanim od Hrvatske narodne banke. Znači, to nije mišljenje, nekih od nas, bivših članova Vlade. To su zvanični dokumenti Republike Hrvatske koji vrlo jasno vele da su deficiti ostvareni u Republici Hrvatskoj prije svega rezultat ulaganja u razvoj. Ulaganja u Hrvatske autoceste, ulaganja u Hrvatske željeznice, ulaganja u obnovu Republike Hrvatske, ulaganja u zdravstvo Republike Hrvatske. Da. To je razlog zašto imamo dosta visoke deficite opće države.